b'\n_START_ARTICLE_\nNEMO (sustav)\n_START_PARAGRAPH_\nNEMO (skra\xc4\x87enica od NEw MOrtar) je jednocjevni minobaca\xc4\x8dki sustav kalibra 120 mm razvijen kao privatan projekt finske tvrtke Patria Weapons Systems Oy. Sustav je napravljen na osnovi AMOS minobaca\xc4\x8dkog sustava sa dvije cijevi. Sustavom NEMO mogu se opremiti gotovo svi oklopni transporteri i neke vrste brodova._NEWLINE_Prvi kupac ovog sustava Slovenska vojska koja je naru\xc4\x8dila 135 Patria AMV vozila, neke opremljene i NEMO minobaca\xc4\x8dkim sustavom. Ratna mornarica Ujedinjenih Arapskih Emirata nabavila je 12 ophodnih brodova, od kojih su neki opremljeni minobaca\xc4\x8dkim sustavom NEMO.\n_START_SECTION_\nRazvoj i opis\n_START_PARAGRAPH_\nNa temelju sustava AMOS, Patria je kao lak\xc5\xa1u ina\xc4\x8dicu sustava AMOS razvila jednocjevni sustav NEMO (NEw MOrtar), koji je prvi put prikazala postavljen na oklopnom vozilu Patria AMV 8x8 na izlo\xc5\xbebi Eurosatory 2006. Kako bi se \xc5\xa1to bolje zadovoljile potrebe potencijalnih kupaca, NEMO je razvijen kao modularni sustav visoke prilagodljivosti. Masa mu je smanjena na prihvatljivijih 1550 kg, tako da se kupola mo\xc5\xbee postaviti i na manja vozila kao \xc5\xa1to su kota\xc4\x8dka\xc5\xa1i konfiguracije 6x6, manji gusjeni\xc4\x8dari i manji brodovi. Besposadna kupola sustava NEMO rabi iste podsustave kao i AMOS te isto streljivo. Poluautomatski punja\xc4\x8d joj omogu\xc4\x87uje ispaliti u prvoj minuti djelovanja deset granata, dok je dugotrajna brzina paljbe odli\xc4\x8dnih sedam granata u minuti. Prva se granata mo\xc5\xbee ispaliti 30 sekundi nakon zaustavljanja vozila, a paljbeni polo\xc5\xbeaj mo\xc5\xbee napustiti samo deset sekundi nakon ispaljenja posljednje granate. Vozilo veli\xc4\x8dine AMV-a mo\xc5\xbee nositi borbeni komplet od 50 do \xc4\x8dak 60 granata. Patria je prvi izvozni uspjeh ostvarila neposredno nakon predstavljanja NEMA. Sredinom 2006., slovenska vojska naru\xc4\x8dila je \xc4\x8dak 135 AMV-a, od kojih \xc4\x87e neke opremiti sustavima NEMO.'